Nuwe borsbeeld by Voortrekkermonument onthulDie Voortrekkermonument (Foto: falco, Pixabay) Die Voortrekkermonument in Pretoria het Donderdagaand nog twee besienswaardighede bygekry toe ŉ borsbeeld van die monument se argitek, Gerard Moerdyk, en ŉ inligtingsplaat oor hom, by die monument onthul is. Dit is vanjaar 80 jaar sedert die hoeksteenlegging van die monument in 1938, en die uitvoerende hoof van die monument, Cecilia Kruger, het gesê daar is niks by die monument wat die argitek daarvan gedenk nie. Die inligtingsplaat is voor, aan die onderpunt van die trappe na die monument aangebring. Die borsbeeld is in die senotaafsaal op die onderste vlak van die monument onthul. Die inligtingsplaat bevat inligting oor Moerdyk se lewe en werk. Die historikus dr. Jackie Grobler het by die onthulling Moerdyk as volksargitek beskryf. Die borsbeeld in brons is gegiet na ŉ gipsvorm wat die kunstenaar Johann Kirchhoff in 1943 van Moerdyk gemaak het. Kirchhoff en sy familie se bydrae tot die Voortrekkermonument en die breër Suid-Afrikaanse samelewing is deur sy seun, Werner Kirchhoff, toegelig. Die jaarlikse Gerard Moerdyk-gedenklesing is by dieselfde geleentheid deur die argitektuurkenner Nicholas Clarke gelewer. Met die tema “Gerard Moerdyk: Chameleon of kultuurpionier?” het die spitsvondige en belese Clarke die gehoor in die palm van sy hand gehou terwyl hy Moerdyk se argitek-ontwerpe vergelyk het met bestaande geboue van reg oor die wêreld om die invloede op die volksargitek – wat Afrikaners sedert die 1930’s onder meer probeer opvoed het om tog maar ŉ badkamer in die huis te hê – na te speur.